魏郡別蘇明府因北遊
作者：李白
朝代：唐

paragraphs: 魏都接燕趙，美女誇芙蓉。
淇水流碧玉，舟車日奔衝。
青樓夾兩岸，萬室喧歌鍾。
天下稱豪貴，遊此每相逢。
洛陽蘇季子，劒戟森詞鋒。
六印雖未佩，軒車若飛龍。
黃金數百鎰，白璧有幾雙。
散盡空掉臂，高歌賦還邛。
落魄乃如此，何人不相從。
遠別隔兩河，雲山杳千重。
何時更杯酒，再得論心胸。